Vaikka median seksikeskeisyydestä voisi muuta kuvitella, on yhdyntöjen määrä ollut tällä vuosituhannella laskussa niin Britanniassa, Ruotsissa, Suomessa kuin Japanissakin – missä vain on tehty menetelmiltään laadukkaita sosiologisia seksikyselyjä vertailukelpoisilla menetelmillä useita peräkkäin.

”Onko meidän kiinnostuksemme seksiä kohtaan siis hiipumassa”, kysyy seksitutkija Osmo Kontula FINSEX-seksitutkimuksen nettisivulla.

”Ei suinkaan. Tämä käy ilmi, kun paneudumme tuoreisiin tietoihin suomalaisten itsetyydytysaktiivisuudesta. Siitä onkin tullut nykypäivänä entistä suositumpi seksitrendi.”

FINSEX-tutkimuksessa on mitattu suomalaisten seksiasenteita ja -käyttäytymistä vuosina 1971, 1992, 1999, 2007 ja 2015. Vertailu osoittaa itsetyydytyksen jatkuvaa ja hyvin selvää kasvua sekä miehillä että naisilla tutkimuskerrasta toiseen, ja kasvu on jatkunut yhtä selvänä vuoden 2015 tutkimuksessa.

Itsetyydytysaktiivisuus on tutkimuksen mukaan kasvanut eri ikäryhmissä ja molemmilla sukupuolilla vuodesta 2007 vuoteen 2015 noin kymmenellä prosenttiyksiköllä, 25–44-vuotiailla naisilla jopa 20 prosenttiyksiköllä.

Naiset ovat ottaneet miehiä hieman kiinni. Kukin uusi sukupolvi on ollut aiempaa aktiivisempi nuoruutensa aikana itsetyydytyksessä ja varsinkin naiset ovat jopa lisänneet itsetyydytystä sitten nuoruusvuosiensa.

Viimeisen kuukauden aikana itsetyydyttäneiden osuus oli 18–24-vuotiaiden miesten kohdalla lähes sata prosenttia, naisilla lähes 80 prosenttia. Vielä 35–44-vuotiaistakin naisista viimeisen kuukauden aikana oli masturboinut yli 70 prosenttia.

Mielikuvissa itsetyydytys on nuorten, naisettomien miesten korvikeseksuaalisuutta.

Itsetyydytyksen aktiivisuus ei Kontulan mukaan kuitenkaan johdu vain mahdollisesta kumppanin ja sitä kautta seksuaalisen kanssakäymisen puutteesta. Se on lisääntynyt yhtä vahvasti myös parisuhteessa elävillä miehillä ja naisilla.

Miesten kohdalla korvikerooli on merkittävämpi kuin naisilla. Nuorista naisista noin puolet oli harrastanut itsetyydytystä, vaikka heidän kumppaneillaan ei ollut lainkaan halun puutetta.

Sekä seksin hiipuminen että sitä korvaavan ja täydentävän itsetyydytyksen yleistyminen on havaittu myös muissa maissa, joissa asiaa on tutkittu. Suomen itsetyydytysluvut ovat kuitenkin aivan omaa luokkaansa.

Luotettavaa seksuaalikäyttäytymistä koskevaa tutkimusta on vain pienestä joukosta maailman maista, mutta on hyvä syy olettaa, että itsetyydytys on yleisintä kaikkein eniten maallistuneissa maissa.

Yleisimmin seksuaalisuutta koskevissa kyselytutkimuksissa on mitattu itsetyydytystä kysymyksellä, onko itsetyydyttänyt edellisen kuukauden aikana.

Yhdysvalloissa eniten itsetyydytystä harrastanut ikäluokka oli 25–29-vuotiaat. Tässä ikäluokassa miehistä 68,6 prosenttia ja naisista 51,7 prosenttia oli masturboinut edellisen kuukauden aikana.

Britanniassa Natsal-seksitutkimuksen mukaan naisista 25–34-vuotiaat harrastivat eniten itsetyydytystä. Heistä 43,7 prosenttia oli itsetyydyttänyt edellisen neljän viikon aikana.

Australiassa tehdyssä tutkimuksessa naisten itsetyydytys oli vielä vähäisempää kuin Yhdysvalloissa ja Britanniassa.

Ruotsalaiset ylpeilivät vapaamielisyyttään viime vuonna, kun he keksivät uuden sanan naisten itsetyydytykselle: klittra. Ruotsalaiset naiset eivät kuitenkaan klittraa yhtä paljon kuin suomalaiset.

Ruotsalaisista 18–24-vuotiaista naisista 64 prosenttia oli itsetyydyttänyt edellisen 30 päivän aikana, kävi ilmi vuonna 2013 tehdystä Aftonbladetin tutkimuksesta, joka järkytti ruotsalaisia ennemminkin yhdyntäaktiivisuuden hiipumisen kuin itsetyydytyksen lisääntymisen takia.

Edellisestä samalla kysymyspatterilla tehdystä tutkimuksesta oli kulunut 17 vuotta.

Eniten itsetyydytystä harrastivat Ruotsissakin noin kolmikymppiset naiset. Ikäluokassa 25–34-vuotiaat edellisen 30 päivän aikana itsetyydyttäneiden osuus oli 68 prosenttia. Suomessa vastaavassa ikäluokassa edellisen kuukauden aikana masturboineiden osuus oli kymmenisen prosenttiyksikköä enemmän.

Tässä ikäluokassa itsetyydytys ylitti naistenkin kohdalla yhdyntämäärän. Vuoden 1996 keskimäärin 2,1 itsetyydytyskerrasta kuukaudessa tämän ikäluokan naiset lisäsivät itsetyydytystään peräti 5,2 kertaan kuukaudessa.

Seksi kumppanin kanssa oli vähentynyt tällä seksuaalisesti hyvin aktiivisella ikäluokalla samassa ajassa kuudesta kerrasta neljään kuukaudessa.

Yhteenlaskettuna kyse ei siis ole seksuaalisen halun hiipumisesta, vaan sooloseksi mukaan luettuna seksiä on tämän ikäluokan naisilla jopa enemmän kuin aiemmin.

Suomalaisessa tutkimuksessa ei raportoitu itsetyydytyksen määrää. Ruotsissa eniten itsetyydytystä harrastaneessa 25–34-vuotiaiden naisten ikäluokassa 32 prosenttia ei ollut masturboinut lainkaan viimeisen kuukauden aikana, 31 prosenttia masturboi vähemmän kuin kerran viikossa, 29 prosenttia kerrasta kahteen kertaan viikossa ja kuusi prosenttia useammin kuin kaksi kertaa viikossa.

Yksi syy naisten lisääntyneeseen itsetyydytykseen voi löytyä asenteiden vapaamielistymisen lisäksi asiasta, joka kävi ilmi Aftonbladetin tutkimuksesta: edellisessä seksikontaktissa kumppanin kanssa orgasmin sai vain 60 prosenttia naisista.